濄口得雙鱖魚懷永叔
作者：梅堯臣
朝代：宋

paragraphs: 春風午橋上，始迎歐陽公。
我僕跪雙鱖，言得石瀨中。
持歸奉慈媼，欣詠殊未工。
是時四三友，推尚以爲雄。
于茲十九載，存沒復西東。
我今淮上去，沙嶼逢釣翁。
因之獲二尾，其色與昔同。
錢將青絲繩，羹芼春畦菘。
公乎廣陵來，值我號蒼穹。
何爲號蒼穹，失怙哀無窮。
烹煎不暇餉，泣血語孤衷。
生平四海內，有始鮮能終。
唯公一榮悴，不媿古人風。